Suomen poliisi testaa uusia työkaluja rikostorjuntaan. Koekäytössä on sovelluksia, jotka tunnistavat ihmisen kasvojen perusteella esimerkiksi valvontakameran kuvista. Kuva: Eljas Sallmén

Suomen poliisi testaa uusia työkaluja rikostorjuntaan. Koekäytössä on sovelluksia, jotka tunnistavat ihmisen kasvojen perusteella.

Poliisi testaa kasvojentunnistussovelluksia aluksi omiin työntekijöihinsä, mutta myöhemmin niitä on tarkoitus hyödyntää rikosten tutkimiseen.

– Kasvojen vertailua käytetään maailmalla paljon. Ei me voida Suomessa tässä asiassa kivikaudelle jäädä, Keskusrikospoliisin rikostarkastaja Arto Tuomela sanoo.

Hänen mukaansa kasvojentunnistusteknologialla voitaisiin estää rikoksia tunnistamalla kasvojen perusteella esimerkiksi henkilöitä, jotka käyttävät useita erilaisia identiteettejä.

– Tällä hetkellä tunnistusta tehdään manuaalisesti niin, että jos tapahtuu rikos ja alueella on kameravalvontaa, käymme kuvanauhan läpi ja koetamme tunnistaa rikosta tekevän mahdollisen epäillyn manuaalisesti vertailemalla kuvia. Jos häntä ei tunnisteta, kysymme tunnistusapua muilta viranomaisilta ja lopulta kansalaisilta, Tuomela valottaa.

Rikostarkastajan mukaan kasvojentunnistussovelluksella olisi käytössään erilaisia taustarekisterejä, kuten viranomaisten kuvapankkeja, joiden avulla se vertailisi mahdollisia ehdokkaita kuvanauhalla näkyväksi epäillyksi.

Sovellus ei anna sataprosenttista tunnistusta vaan se antaisi esimerkiksi sata vaihtoehtoa henkilöistä, jotka voisivat sopia kyseiseksi henkilöksi. Nämä ehdokkaat sitten käytäisiin manuaalisesti läpi.

Suomessa aletaan toukokuussa soveltaa EU:n tietosuoja-asetusta ja rikosasioiden tietosuojadirektiiviä, joissa muun muassa kuvatiedot on määritelty biometriseksi tunnisteeksi.

Tällä haavaa tunnisteita hyödynnetään esimerkiksi kännyköiden sormenjälkitunnistimissa ja työpaikoilla kulunvalvonnassa.